स्टेशन पर मोबाइल से फोटो खींचने पर सीटीआई और सीनियर डीएसओ में विवाद, सीटीआई व टीटीई निलंबित
प्लेटफॉर्म 4 पर स्वराज एक्सप्रेस में चैकिंग के दौरान शुक्रवार सुबह सीनियर डीएसओ (वरि. मंडल संरक्षा अधिकारी) ने विकलांग कोच के टूटे दरवाजे और खिड़की के मोबाइल से फोटो खींचे तो कोच के अंदर टिकट चैक कर रहे सीटीआई (मुख्य टिकट निरीक्षक) से विवाद हो गया। विवाद बढ़ा तो मामला एआरओ फिर जीआरपी थाने तक पहुंचा। दोनों ने शासकीय कार्य में बाधा के आरोप में शिकायत दी। एआरओ के प्रतिवेदन पर सीनियर डीसीएम (वरि. मंडल वाणिज्य प्रबंधक) ने सीटीआई और एक टीटीई को निलंबित कर दिया।
जानकारी के अनुसार शुक्रवार सुबह प्लेटफॉर्म 4 पर खड़ी 12474 अप स्वराज एक्सप्रेस में मजिस्ट्रियल स्क्वॉड के आॅन ड्यूटी सीटीआई जगदीश सिंह ने विकलांग कोच में अवैध रूप से बैठे दिल्ली के 15 यात्रियों को पकड़ा। जीआरपी थाने के प्रधान आरक्षक दर्शनसिंह को साथ में कोच में ले जाकर वे यात्रियों की पेनल्टी रसीद बना रहे थे तभी कोच के बाहर एक व्यक्ति द्वारा मोबाइल से फोटो खींचने पर फ्लश चमकी। सीटीआई नीचे उतरे और फोटो खींचने पर आपत्ति जताई। इस पर दोनों में विवाद हुआ और मोबाइल नीचे गिर गया। सीटीआई सिंह ने मोबाइल उठाकर हेडकांस्टेबल शर्मा को दे दिया। फोटो खींचने वाले व्यक्ति ने हेडकांस्टेबल दर्शन शर्मा से मोबाइल मांगा तो उन्होंने यह कहकर मना कर दिया कि मुझे जिसने मोबाइल दिया उनके कहने पर ही वापस मिलेगा। शोर सुनकर पास के कोच में टिकट चैक कर रहे टीटीई सुनील दुबे आ गए। दुबे ने सीटीआई का पक्ष लिया तो दोनों पक्षों में विवाद बढ़ गया। फोटो खींचने वाले व्यक्ति ने खुद को वरि. मंडल संरक्षा अधिकारी राजेंद्रबाबू वर्मा बताते हुए कहा तुम तीनों सस्पेंड हो जाओगे। विवाद बढ़ा तो दोनों पक्षों ने पहले एआरओ (एरिया ऑफिसर) लोकेश मीणा को फिर जीआरपी थाने में शासकीय कार्य में बाधा पहुंचाने के आरोप में लिखित शिकायत की। एआरओ मीणा की रिपोर्ट पर सीनियर डीसीएम के.के. सिन्हा ने सीटीआई जगदीश सिंह और टीटीई सुनील दुबे को निलंबित कर दिया।
जांच कर रहे हैं-जीआरपी थाना प्रभारी दुष्यंत जोशी ने बताया सीनियर डीएसओ वर्मा ने शासकीय कार्य में बाधा पहुंचाने का आरोप लगाते हुए शिकायत की। सीटीआई सिंह ने शिकायत में बताया कि वे अवैध रूप से यात्रा करने वाले यात्रियों से पेनल्टी वसूल रहे थे। सीनियर डीएसओ द्वारा विवाद करने के कारण यात्री भाग गए। शिकायत की जांच कर रहे हैं।
दुर्भावनावश की कार्रवाई
टीटीई दुबे ने बताया सीनियर डीएसओ का विवाद सीटीआई सिंह से हुआ था। विवाद में वे शामिल नहीं थे। निलंबित करने का कारण एआरओ के बुलाने पर नहीं आना बताया जबकि वे अधिकारियों के साथ उनके कक्ष में ही मौजूद थे।
hin_Deva hin_Deva hin_Deva hin_Deva hin_Deva hin_Deva